สังคมข่าวหุ้น
หลังจากรัฐให้เปิดบางกิจการในห้างได้ จึงบวกกว่า 10 จุด เพื่อเข้าไปเก็งกำไร ก่อนปรับลงมาเล็กน้อยระหว่างทาง แต่ก็ยังดีดกลับเกิน 10 จุดเหมือนเดิม
หลังจากรัฐให้เปิดบางกิจการในห้างได้ จึงบวกกว่า 10 จุด เพื่อเข้าไปเก็งกำไร ก่อนปรับลงมาเล็กน้อยระหว่างทาง แต่ก็ยังดีดกลับเกิน 10 จุดเหมือนเดิม
18 ส.ค. 2564

ย่าหย๋า
สถานการณ์หุ้นไทยวานนี้ (17 ส.ค.) ออกจะคึกคักหน่อย ๆ หลังจากรัฐให้เปิดบางกิจการในห้างได้ ทำให้หุ้นไทยเปิดตลาดเช้าดีดรับเป็นแก้วหน้าม้าเลยทีเดียว เปิดเช้าก็บวกกว่า 10 จุด เพื่อเข้าไปเก็งกำไร Domestic play ก่อนปรับลงมาเล็กน้อยระหว่างทาง แต่ก็ยังดีดกลับเกิน 10 จุด เป็นสายเขียวเหมือนเดิม
ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) ออกมาฟันธงตลาดสายเขียวรอบนี้ ว่า หุ้นปรับขึ้นสวนทางตลาดภูมิภาคที่ติดลบ เป็นผลจากแรงหนุน Domestic play กลุ่มโรงแรม-ท่องเที่ยว หลัง ศบค.ผ่อนปรนมาตรการคุมเข้ม-เปิดพื้นที่รับนักท่องเที่ยวเพิ่มเติม ส่งผลบวกต่อตลาดพอควร แต่ก็แอบมองว่า upside ไปได้ไม่ไกลนะจ๊ะ
ณพวีร์ พุกกะมาน นักลงทุนสถาบัน CIS แนะนำการลงทุนช่วงนี้ ว่า ช่วงที่ดอลลาร์แข็งทองคำอ่อน แนะจับตาราคาทองคำหากหลุด 1,685 ดอลลาร์ต่อออนซ์ มีโอกาสเข้าสู่ขาลง ยังคงต้องติดตามสถานการณ์แพร่ระบาดไวรัสโควิด หากเกิดการล็อกดาวน์เมือง โอกาสกระทบกับนโยบายเศรษฐกิจและค่าเงิน ส่งผลต่อราคาทองอาจผันผวนอีกครั้ง
พีระพงศ์ จรูญเอก ประธานเจ้าหน้าที่บริหาร บมจ.ออริจิ้น พร็อพเพอร์ตี้ (ORI) แย้มข่าวดีออกมารัวๆ  ล่าสุด บริษัทได้ร่วมทุนพัฒนาโครงการคอนโดมิเนียมกับบริษัท โนมูระ เรียลเอสเตท ดีเวลล็อปเมนท์ จำกัด ผู้พัฒนาอสังหาริมทรัพย์รายใหญ่ของญี่ปุ่น เพิ่มเติมอีก 1 มูลค่าโครงการ 1.4 พันล้านบาท นับเป็นการส่งสัญญาณบวกในการลงทุนอย่างต่อเนื่อง ช่างเป็นข่าวดีไม่น้อยเลยเจ้าค่ะ
รัชนี มหัตเดชกุล กรรมการผู้จัดการ บริษัท พรอสเพค ดีเวลลอปเมนท์ จำกัด ในเครือบมจ.มั่นคงเคหะการ (MK) ขอส่งข่าวดีกับเขาบ้าง ล่าสุด เครือ MK ทุ่มเงิน 3 พันล้านบาทขยายโครงการ BFTZ วังน้อย และจับมือกับ บมจ.สยามแม็คโคร (MAKRO) เพื่อตั้งศูนย์กระจายสินค้าแห่งใหม่ งานนี้สามารถสร้างการเติบโตให้แก่บริษัทเพิ่มขึ้นเฉลี่ยมากกว่า 30% ต่อปีเลยทีเดียว
ธิดา แก้วบุตตา ผู้อำนวยการฝ่ายกลยุทธ์องค์กร บมจ.ศรีสวัสดิ์ คอร์ปอเรชั่น (SAWAD) โชว์งบฯสวยแก่นักลงทุน ไตรมาส 2/64 มีกำไรสุทธิ 1.11 พันล้านบาท การเติบโตของกำไรสุทธิรอบนี้ แจงว่าส่วนใหญ่เป็นผลจากการเพิ่มขึ้นของรายได้ค่าบริหารจัดการและรายได้ค่านายหน้าจากธุรกิจประกันชีวิตและวินาศภัยที่เติบโตอย่างต่อเนื่องตามเป้าหมายที่วางไว้ และเชื่อมั่นว่าการปรับโครงสร้างธุรกิจอย่างต่อเนื่องในปีนี้ และขยายธุรกิจให้ครบวงจรมากยิ่งขึ้น ส่งให้ผลการดำเนินงานตลอดปี 64 เติบโตอย่างแข็งแกร่ง บริษัทยังคงเป้าหมายเดิมทั้งรายได้และพอร์ตลูกหนี้จะเติบโตที่ระดับ 20% และประมาณการกำไรเติบโตในระดับ Double-Digit
ภัคพล เลี่ยวไพรัตน์ รองกรรมการผู้จัดการใหญ่ สายบัญชีและการเงิน บมจ.ทีพีไอ โพลีน เพาเวอร์ (TPIPP) ปลื้มหนักมาก หลังผลงานไตรมาส 2/64 ออกมาดีเกินคาด กวาดรายได้ 2,924 ล้านบาท รับอานิสงส์ปริมาณขายไฟฟ้าและ Utilization Rate เพิ่ม ดันทั้งปีรายได้ 12,000 ล้านบาทตามเป้าหมาย มีกำไรสุทธิ 1,188 ล้านบาท
ฐกร รัตนกมลพร ประธานเจ้าหน้าที่บริหาร บมจ.ดิทโต้ (ประเทศไทย) (DITTO) โชว์ผลงานไตรมาส 2/64 ขอโกยกำไรสุทธิ 38 ล้านบาท เติบโตโดดเด่น 50% งานนี้รับดีมานด์ติดตั้งสินค้าระบบไดร์ฟทรูพุ่ง เพิ่มประสิทธิภาพบริหารต้นทุน
ปิยจิต รักอริยะพงศ์ ประธานเจ้าหน้าที่บริหาร บมจ.เซ็ปเป้ (SAPPE) ล่าสุด เปิดตัว “กุมิ กุมิ เยลลี่ รสโยเกิร์ต” หวังเจาะกลุ่มเป้าหมายวัยเรียน ตอบโจทย์ความต้องการด้านรสชาติ และอัดแน่นด้วยคุณสมบัติวิตามิน B3, B5, B6, B12 ให้กลุ่มเป้าหมายวัยเรียนตั้งแต่กลุ่มอายุ 7-18 ปี เสริมคุณประโยชน์ในเรื่องคลายเครียด บำรุงสมอง ที่กำลัง learn from home วางจำหน่ายตั้งแต่วันนี้เป็นต้นไป ผ่านช่องทางออนไลน์และร้านค้า ตั้งเป้ายอดขาย 50 ล้านบาทในปีแรก